b'\n_START_ARTICLE_\nJapodi\n_START_PARAGRAPH_\nJapodi (lat. Japodes, gr\xc5\xa1ko \xce\x99\xce\xb1\xcf\x80\xce\xbf\xce\xb4\xce\xb5\xcf\x82, Iapodes, tudi \xce\x99\xce\xb1\xcf\x80\xcf\x85\xce\xb4\xce\xb5\xcf\x82, Iapydes) so bili veliko, redko naseljeno, gospodarsko razvito ilirsko pleme, ki je za \xc4\x8dasa rimske vladavine naseljevalo ozemlje na Balkanskem polotoku._NEWLINE_Japodi so se ukvarjali s pastirstvom in metalurgijo. Precej veliko pleme je sestavljalo ve\xc4\x8d razli\xc4\x8dnih rodov (Monetini, Avendeati, Arupini in drugi). Po vdoru Keltov v 4. stoletju pr. n. \xc5\xa1t. so pri\xc5\xa1li pod mo\xc4\x8dan keltski gospodarski vpliv, vendar so v svoji kulturi ohranili stare ilirske elemente. Sprva se je njihov \xc5\xbeivljenjski prostor razprostiral na prostoru ju\xc5\xbeno od Julijskih Alp mimo Sne\xc5\xbenika preko vzhodnih pobo\xc4\x8dij Velebita do reke Zrmanje ter okoli gornjega in srednjega toka Kolpe in srednjega toka Une v zahodni Bosni do Biha\xc4\x8da._NEWLINE_Japodi so se po prodoru Keltov z njimi pome\xc5\xa1ali, tako da jih je gr\xc5\xa1ki zgodovinar Strabon opisuje kot ilirsko-keltsko pleme. Verjetno je bilo njihovo najpomembnej\xc5\xa1e sredi\xc5\xa1\xc4\x8de Metullum (gr\xc5\xa1ko \xce\x9c\xce\xb5\xcf\x84\xce\xbf\xcf\x85\xce\xbb\xce\xbf\xce\xbd - Metulon), dana\xc5\xa1nji \xc5\xa0mihel pod Nanosom. Njihov glavni \xc5\xbeivljenjski prostor je bila Lika in zahodna Bosna, kjer so verjetno imeli v Biha\xc4\x8du sekralni center. Iz Like so se \xc5\xa1irili proti zahodu, verjetno proti Kvarnerju. Japodi so bili \xc5\xbee od samega za\xc4\x8detka v sporu z Rimom. Znani spopadi so bili leta 171 pr. n. \xc5\xa1t., takrat jih je napadel konzul Cassius Longinus, 129 pr. n. \xc5\xa1t. je bil pora\xc5\xbeen konzul Sempronius Tuditanus, v zadnjem trenutku pa vendarle zmagal Iunus Brutus. Leta 78 pr. n. \xc5\xa1t. jih je na svojem pohodu proti Dalmatom napadel Gaj Koskonija. Pred letom 56. pr. n. \xc5\xa1t. so sklenili foedus z Rimom. Leta 52. pr. n. \xc5\xa1t. so napadli Tergeste (dana\xc5\xa1nji Trst), ogrozili Akvilejo (dana\xc5\xa1nji Oglej), tako da je moral Cezar za varnost naseljencev v Furlaniji tam namestiti 15. legijo. Verjetno so v letih 48/47 pr. n. \xc5\xa1t. pregnali Rimljane s Krasa, do leta 35 pr. n. \xc5\xa1t. so pla\xc4\x8devali tributum in bili \xc4\x8dasu cesarja Oktavijana v vojni med leti 35 do 33 pr. n. \xc5\xa1t. dokon\xc4\x8dno podjarmljeni. Rimljani so nato Japode hitro romanizirali in na njihovem ozemlju organizirali op\xc4\x8dine pod rimsko kontrolo.'